Robert Schuman

De Robert Schuman, gebuer den 29. Juni 1886 am Faubourg Clausen an der Stad Lëtzebuerg, a gestuerwen de 4. September 1963 zu Scy-Chazelles bei Metz, war e franséische Politiker.

Als franséischen Ausseminister huet de Schuman d'Grënnung vun der CECA, der éischter Europäescher Communautéit, an d'Weeër geleet (kuckt: Schuman-Deklaratioun). Spéider war de Schuman President vum Europäesche Parlament. Hie gëllt, mam Jean Monnet, als ee vun de Grënnungspappe vun der Europäescher Unioun.

 Liewenslaf 

De Jean-Baptiste Nicolas Robert Schuman koum 29. Juni 1886 a Clausen op d'Welt. Säi Papp war de Jean-Pierre Schuman, e Loutrenger vun Iewrengen (Évrange), direkt hanner Fréiseng, a seng Mamm war d'Eugénie Duren (1864-1911), eng gebierteg Beetebuergerin.Besch 2017, S. 66 an 68. Well Loutrengen déizäit deelweis däitsch war, hat de Robert Schuman bis nom Éischte Weltkrich déi däitsch Nationalitéit.

Vun 1896 bis 1903 war hie Schüler am Kolléisch an der Stad Lëtzebuerg, wou hie seng Première gemaach huet. An där Zäit gouf hien en aktive Member an der pennaler "Landsmannschaft" a studentescher "Ferialverbindung" Amicitia Luxemburgensis, déi de 4. September 1890 am Nopeschquartier Pafendall gegrënnt gi war. Ee Joer méi spéit huet hien déi däitsch Première (Abitur) um keeserleche Gymnasium zu Metz gemaach.

1904 huet en e Studium op der Uni Bonn ugefaangen, an an de Joren duerno huet en Droit zu München, Berlin a Stroossbuerg studéiert. Wärend sengem Studium war hien ëmmer en aktive Member an der lokaler Studenteverbindung vum Verband der Wissenschaftlichen Katholischen Studentenvereine Unitas, esou ë. a. an der bekannter Unitas-Salia Bonn. 1908 huet hien den éischte Staatsexamen an e Stage (Referendariat) zu Metz gemaach. 1910 krut hien d'Promotioun als Dr. iur. "summa cum laude".

1911 ass seng Mamm gestuerwen, an de Schuman huet mam Gedanke gespillt, Paschtouer ze ginn. Mä et kënnt ganz anescht: 1912 huet hien den zweete Staatsexame gemaach a gouf Affekot zu Metz.

1913 war de Schuman President vun der Organisatioun vum Däitsche Katholickekongress zu Metz.

Vun 1914 bis 1918 huet en zu Boulay an der Sous-préfecture geschafft a gouf 1918 Member vum Metzer Gemengerot.

Nodeem Elsass-Loutrengen 1919 erëm franséisch gouf, krut en d'franséisch Nationalitéit a war, vun 1919 bis zu senger Verhaftung 1940 duerch d'Gestapo, Deputéierte fir d'Union républicaine Lorraine an der Assemblée Nationale, dem franséische Parlament.

Vun 1928 bis 1936 war de Schuman President vun der parlamentarescher Kommissioun 'Alsace-Lorraine', zäitweileg och Vizepresident vun der Assemblée Nationale.

Vun 1940 bis 1942 souz hien zu Metz an zu Neustadt an der Weinstraße am Prisong, mä konnt vun do fortlafen an ënnerdauchen.

Nom Krich 1945 war hien op en Neits Deputéierten am franséische Parlament, als President vun der Finanzkommissioun.

1946 gouf de Schuman Finanzminister a vun 1947 bis 1948 Ministerpresident vu Frankräich.

Vun 1948 bis 1952 war de Schuman Ausseminister an aacht Regierungen, déi ni laang gehalen hunn.

Den 9. Mee 1950 koum et zur historescher Schuman-Deklaratioun fir Europa nei opzebauen, andeems mat der CECA sollt ugefaange ginn. D'Zil wier eng Federatioun vun Europa. Den 18. Abrëll gëtt de CECAs-Traité zu Paräis ënnerschriwwen.

1952 gouf d'Europäesch Communautéit fir Stol a Kuel Wierklechkeet, mä seng Virstellungen iwwer eng Europäesch Communautéit ass villen a Frankräich ze wäit gaangen an hien huet misse säin Amt néierleeën.

1953 gouf d'Europäesch Mënscherechtskonventioun (Konventioun fir Mënscherechter a biergerlech Grondfräiheeten), déi vum Schuman maassgeeblech mat ausgeschafft gouf, vu 26 europäesche Staaten ënnerschriwwen.

1955 war de Schuman Justizminister.

Vun 1953 bis 1958 huet hien eng Rëtsch Virträg a ganz Europa gehalen, fir Ënnerstëtzung vu senger Iddi vun engem gëeenten Europa ze fannen.
Vun 1958 bis 1960 war de Schuman President vum Europäesche Parlament. D'Traitéë vu Roum vun 1957 hunn Europa op dee Wee zeréckgefouert, deen de Papp vun Europa schonn a senger Deklaratioun vum 9. Mee 1950 ageschloen hat.

1958 krut hien de Karlspräis vun der Stad Oochen an 1959 den Erasmus-Kulturpräis zesumme mam Karl Jaspers.

De Robert Schuman ass de 4. September 1963 zu Scy-Chazelles gestuerwen. No engem feierleche Läichendéngscht an der Kathedral vu Metz gouf hien um Kierfecht vu Scy-Chazelles begruewen. 1966 goufe seng stierflech Iwwerreschter an d'Kierch Saint-Quentin transferéiert. Just nieft der Kierch, steet d'Haus an deem hie bis zur Lescht gewunnt huet. Haut ass e Musée an deem Haus.

 Éierungen
Den 13.Juli 1949 gouf hie vum Buergermeeschter Émile Hamilius zum Éierebierger vun der Stad Lëtzebuerg ernannt.

No him genannt

Fir zu Lëtzebuerg un de Robert Schuman z'erënnere sinn eng Plaz an eng Rei Stroossen no him benannt: zu Beetebuerg, Diddeleng, Esch-Uelzecht, Fréiseng, Hielem, op der Kockelscheier, zu Ollem, Péiteng, Schuller, Zolwer an an der Stad. Ausserdeem droen e Verwaltungsgebai, e Lycée an eng Spidolsgrupp säin Numm.

 Beatifikatiounsprozess 
De Schuman war e Pionéier vun der däitsch-franséischer Verstännegung. Fir d'kathoulesch an aner chrëschtlech Kierchen zielt hien als Virbild fir den Ausdrock vu moralesche Wäerter an der Politik. De Prozess fir seng Séilegspriechung gouf 1990 vum Metzer Bëschof Pierre Raffin autoriséiert; de Prozess ass am Vatikan zënter 2004 en suspens.

Den 19. Juni 2021 huet de Poopst Franciscus dem Robert Schuman eng „heldenhaft Dugend“ zouerkannt, wat als eng Etapp virun der Beatifikatioun gëllt.

 Bibliographie 
 Besch, A., 2017. Die familiären Wurzeln von Robert Schuman. In: Beetebuerg am Laf vun der Zäit - Notizen iwwer d'geschichtlech Entwëcklung vu Beetebuerg, Fenneng, Hunchereng, Näerzeng an Obeler, Band VI. Beetebuerg, Geschichtsfrënn vun der Gemeng Beetebuerg, S. 64-73.
 Haag, Emil: Robert Schuman *1886 †1963: son empreinte luxembourgeoise In: Une réussite originale - Le Luxembourg au fil des siècles (Ss 456-465); Lëtzebuerg (Éditions Guy Binsfeld), 2011; 576 Säiten (ill.); ISBN 978-2-87954-235-5
 Trausch, G., 1995. Robert Schuman et le Luxembourg. Quelques réflexions critiques. In: Un passé resté vivant. Mélanges d'histoire luxembourgeiose. Lions Club Luxembourg Doyen. S. 143-154. ISBN 2-87982-059-6. (Fir d'éischt publizéiert am Luxemburger Wort vum 28. Juni 1986).
 Majerus, Jean-Marie 2003. Robert SCHUMAN 1886-1963. In: 400 Joer Kolléisch, Band II, S. 351-353. éditions saint paul, Lëtzebuerg. ISBN 2-87963-419-9.
 Sangaletti, Cedric, 2008. Robert Schuman. In: Lieux de mémoire au Luxembourg. Erinnerungsorte in Luxemburg. 2. Editioun, S. 127-132. S. Kmec, B. Majerus, M. Margue, P. Peporte, éditeurs. éditions saint-paul, Lëtzebuerg.

 Kuckt och 
 Europäesch Unioun
 Robert-Schuman-Monument
 Prix d'art Robert-Schuman
 Lycée Robert-Schuman
 Film L'Europe en Marche: Hommage à Robert Schuman

 Um Spaweck 

 Schuman-Deklaratioun 
 Gilbert Trausch, Robert Schuman dans ses liens avec le Luxembourg en général et Clausen en particulier an der Broschür „Fanfare grand-ducale de Clausen - Livre d'or du 150e anniversaire 1851-2001“ 327 S. Imprimerie Saint Paul SA. ISBN 2-87996-941-7.

Kategorie:Presidente vum Europäesche Parlament
Kategorie:Karlspräis
Kategorie:Finanzministere vu Frankräich
Kategorie:Franséisch Affekoten
Kategorie:Gebuer 1886
Kategorie:Gestuerwen 1963
Kategorie:Erasmuspräis
Kategorie:Deputéiert vun der Fënnefter Franséischer Republik
Kategorie:Franséisch Ausseministeren
Kategorie:Persounen, no deenen eng Struktur zu Lëtzebuerg genannt ass